b'\n_START_ARTICLE_\nYazdegerd III\n_START_PARAGRAPH_\nYazdegerd III (pers. \xe2\x80\x8f\xdb\x8c\xd8\xb2\xd8\xaf\xda\xaf\xd8\xb1\xd8\xaf \xd8\xb3\xd9\x88\xd9\x85\xe2\x80\x8e, k. 651) oli sassanidien suvun 29. ja viimeinen Persian kuningas._NEWLINE_Yazdegerdin is\xc3\xa4 oli Shahryar, joka oli It\xc3\xa4-Rooman keisarin Maurikioksen tytt\xc3\xa4ren Miriamin poika. Yazdegerd oli kuningas Khusrau II:n pojanpoika. Khusraun murhasi h\xc3\xa4nen poikansa Kavadh II._NEWLINE_Yazdegerd III nousi Persian kuninkaaksi pitk\xc3\xa4n sis\xc3\xa4llissodan j\xc3\xa4lkeen 15. kes\xc3\xa4kuuta 632.  Uusi kuningas oli tuolloin viel\xc3\xa4 nuori eik\xc3\xa4 h\xc3\xa4n juuri ehtinyt k\xc3\xa4ytt\xc3\xa4m\xc3\xa4\xc3\xa4n valtaansa, sill\xc3\xa4 arabien invaasio alkoi samana vuonna. Arabien voittama Kadesian taistelu marraskuussa 636 ratkaisi Persian kohtalon. Kalifi Umar m\xc3\xa4\xc3\xa4r\xc3\xa4si Yazdegerdin k\xc3\xa4\xc3\xa4ntym\xc3\xa4\xc3\xa4n islamilaisuuteen, mutta Yazdegerd kielt\xc3\xa4ytyi. H\xc3\xa4n haki liittolaisuutta Persian perinteiselt\xc3\xa4 viholliselta It\xc3\xa4-Roomalta ja onnistuikin saamaan n\xc3\xa4ilt\xc3\xa4 jonkin verran apua._NEWLINE_Pitk\xc3\xa4n piirityksen j\xc3\xa4lkeen Arabit valtasivat sassanidihallitsijoiden p\xc3\xa4\xc3\xa4kaupungin Ktesifonin 637. Yazdegerd III joutui pakenemaan Meediaan, jossa h\xc3\xa4n nosti joukkoja uuteen vastarintaan. Arabit voittivat my\xc3\xb6s seuraavan Nahavandin taistelun vuonna 642. Arabijoukkojen edetess\xc3\xa4 Yazdegerd III joutui pakenemaan aina idemm\xc3\xa4s, kunnes paikallinen myll\xc3\xa4ri tappoi h\xc3\xa4net rahapussin vuoksi Merviss\xc3\xa4.\n_START_SECTION_\nJ\xc3\xa4lkel\xc3\xa4iset\n_START_PARAGRAPH_\nYazdegerd III:n poika Pirooz II pakeni Kiinaan, jossa h\xc3\xa4nest\xc3\xa4 tuli Tang-dynastian kenraali. Vaikka h\xc3\xa4net mainitaan joskus pakolaiskuninkaana, h\xc3\xa4n ei koskaan hallinnut Persiassa._NEWLINE_Yazdegerdin tytt\xc3\xa4ren Sharbanun pojasta Ali-Zain-ul-Abedinista tuli nelj\xc3\xa4s pyh\xc3\xa4 imaami Abu Muhammad. Toinen tyt\xc3\xa4r Izdundad meni naimisiin juutalaisen eksilarkin Bostanain kanssa.'